b'\n_START_ARTICLE_\nHarland and Wolff\n_START_SECTION_\nHistoria\n_START_PARAGRAPH_\nHarlandin hankittua omistukseensa Hicksonin telakan, h\xc3\xa4n otti avustajansa Wolffin yhti\xc3\xb6n osakkaaksi. Wolff oli Gustavus Schwaben, hampurilaisen sijoittajan veljenpoika. Schwabe oli sijoittanut runsaasti rahaa Bibby Line -nimiseen laivayhti\xc3\xb6\xc3\xb6n, ja yhti\xc3\xb6n ensimm\xc3\xa4iset kolme alusta rakennettiin Harland and Wolffin telakalla. _NEWLINE_Harland menestyi laivanrakentajana lukuisien keksint\xc3\xb6jens\xc3\xa4 ansiosta. Niist\xc3\xa4 t\xc3\xa4rkeimpin\xc3\xa4 pidet\xc3\xa4\xc3\xa4n puisten kansien korvaamista ter\xc3\xa4skansilla rungon lujuuden lis\xc3\xa4\xc3\xa4miseksi, sek\xc3\xa4 rungon poikkileikkauksen muokkaamista suorakulmaisemmaksi, jolloin rungon sis\xc3\xa4tilavuus ja kapasiteetti lis\xc3\xa4\xc3\xa4ntyiv\xc3\xa4t._NEWLINE_Edward Harland menehtyi vuonna 1894, ja h\xc3\xa4nen seuraajakseen tuli lordi William James Pirrie, joka toimi puheenjohtajana kuolemaansa 1924 saakka. Tuona aikana telakka rakensi Titanicin ja sen sisaralukset. Harland and Wolff rakensi yksin White Star Linelle yli 70 alusta._NEWLINE_Vuonna 1912 Harland and Wolff laajensi liiketoimintaa hankkimalla toisen telakan Govanin kaupungista Skotlannista.\n_START_SECTION_\nSodan j\xc3\xa4lkeen\n_START_PARAGRAPH_\nKun toinen maailmansota p\xc3\xa4\xc3\xa4ttyi, alkoi matkustajalentokoneiden valtakausi Atlantin ylitt\xc3\xa4v\xc3\xa4ss\xc3\xa4 matkustajaliikenteess\xc3\xa4. Risteilylaivojen tilaukset hiipuivat, ja t\xc3\xa4m\xc3\xa4 yht\xc3\xa4 aikaa Japanin kilpailukykyisten telakoiden kanssa tiesi ongelmia ei ainoastaan Harland and Wolffille, vaan koko englantilaiselle telakkateollisuudelle. Viimeinen Harland and Wolffin rakentama risteilyalus, RMS Canberra, valmistui 1960._NEWLINE_Ty\xc3\xb6paikkojen s\xc3\xa4ilytt\xc3\xa4misen nimiss\xc3\xa4 Ison-Britannian hallitus antoi telakoille lainoja. Osa n\xc3\xa4ist\xc3\xa4 lainarahoista k\xc3\xa4ytettiin telakan modernisointiin, jotta yhti\xc3\xb6 voisi rakentaa entist\xc3\xa4 suurempia kauppa-aluksia. N\xc3\xa4ist\xc3\xa4 suurimmat olivat 333\xc2\xa0000 tonnin aluksia. T\xc3\xa4st\xc3\xa4 huolimatta jatkuvat vaikeudet aiheuttivat vuonna 1975 yhti\xc3\xb6n siirtymisen valtion hallintaan._NEWLINE_Vuonna 1989 yhteisty\xc3\xb6ss\xc3\xa4 norjalaisen magnaatin Fred Olsenin kanssa yhti\xc3\xb6n johtokunta osti telakan valtiolta, jolloin uusi Harland and Wolff Holdings Plc. muodostettiin. T\xc3\xa4ss\xc3\xa4 vaiheessa telakan ty\xc3\xb6ntekij\xc3\xb6iden m\xc3\xa4\xc3\xa4r\xc3\xa4 oli laskenut jo kolmeen tuhanteen._NEWLINE_Seuraavien vuosien aikana Harland and Wolff erikoistui rakentamaan standardeja Suezmax-tyypin \xc3\xb6ljytankkereita, ja edelleen keskitti voimiaan \xc3\xb6ljy- ja kaasukuljetuksien aluksiin. Yhti\xc3\xb6 my\xc3\xb6s osallistui menestyksett\xc3\xa4 tarjouskilpailuun uuden valtameriristeilij\xc3\xa4n, Queen Mary 2:n, rakennusurakan saamiseksi. _NEWLINE_Harland and Wolff on nyky\xc3\xa4\xc3\xa4n elinvoimainen telakka, jolla on pitk\xc3\xa4t juuret Britteinsaarten merenkulkuperinteess\xc3\xa4. T\xc3\xa4n\xc3\xa4kin p\xc3\xa4iv\xc3\xa4n\xc3\xa4 Belfastin horisonttia hallitsevat telakan suuret pukkinosturit Samson ja Goliath.'